CELEX: 32018D0612(01)
Language: sk
Date: 2018-06-07 00:00:00
Title: Rozhodnutie Komisie zo 7. júna 2018, ktorým sa formalizuje expertná skupina Komisie pre colnú politiku

12.6.2018   
            
            
               SK
            
            
               Úradný vestník Európskej únie
            
            
               C 201/3
            
         ROZHODNUTIE KOMISIE
   zo 7. júna 2018,
   ktorým sa formalizuje expertná skupina Komisie pre colnú politiku
   (2018/C 201/04)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:
   
               (1)
            
            
               V zmluve o fungovaní Európskej únie (ZFEÚ) sa Únii priznáva právomoc v colných záležitostiach v niekoľkých oblastiach v rámci jej vnútorných alebo vonkajších politík a opatrení. Výkon tejto právomoci Úniou a vykonávanie opatrení, ktoré na jej základe prijali členské štáty, od roku 1968 formovali a postupne posilňovali colnú úniu.
            
         
               (2)
            
            
               V súlade s oznámením Komisie s názvom Rozvíjanie colnej únie EÚ a jej riadenia (1) Komisia musí obnoviť partnerstvo s členskými štátmi, aby zaviedla spoločnú celkovú víziu riadenia colnej únie EÚ s cieľom zabezpečiť flexibilnejšiu a účinnejšiu spoluprácu a lepšiu tvorbu pravidiel, pričom apeluje na odborné znalosti colných orgánov členských štátov v rámci poradného orgánu.
            
         
               (3)
            
            
               Je tiež nevyhnutné zabezpečiť jednotné uplatňovanie a účinné vykonávanie pravidiel prostredníctvom lepšej koordinácie a spolupráce medzi operačnými službami.
            
         
               (4)
            
            
               Okrem toho si účinné riadenie vonkajšej hranice Únie dnes vyžaduje spoločné riadenie hraníc a presadzovanie práva a rozvíjanie užšej spolupráce a posilnenej výmeny informácií medzi správami zapojenými do iných relevantných oblastí politík, ako napríklad bezpečnostnej únie, s cieľom prispieť k jeho účinnosti.
            
         
               (5)
            
            
               So zreteľom na politický vývoj, koordináciu a vykonávanie colnej únie Komisia doposiaľ do veľkej miery využívala výhody plynúce z odborných znalostí a poradenstva Skupiny pre colnú politiku, ktorá bola vytvorená v roku 1962. Skupina pre colnú politiku je neformálnou expertnou skupinou Komisie v zmysle rozhodnutia Komisie o vytvorení horizontálnych pravidiel pre expertné skupiny (2), ktorá združuje vedúcich predstaviteľov colných správ. Význam Skupiny pre colnú politiku uznala Rada vo svojich záveroch o reforme riadenia colnej únie EÚ (3).
            
         
               (6)
            
            
               S cieľom posilniť postavenie Skupiny pre colnú politiku v oblasti riadenia colnej únie, zabezpečujúc konzistentnosť práce, ktorá bola v tomto smere vykonaná, a nadväzujúc na jej odborné znalosti a s cieľom zdôrazniť jej význam v procese riadenia colnej únie popri iných zapojených fórach a rozvíjať a vymedziť jej funkciu, úlohy a štruktúru, je nevyhnutné formalizovať štatút Skupiny pre colnú politiku.
            
         
               (7)
            
            
               Skupina by mala Komisii poskytovať podnety s cieľom pomáhať jej pri vymedzení colnej politiky a stratégie a pri stanovení jasných strategických a operačných priorít pre budúcnosť vývoja a riadenia colnej únie v súlade s jej strategickými cieľmi, ktoré boli stanovené v oznámení Komisie o stratégii vývoja colnej únie (4).
            
         
               (8)
            
            
               Skupina by mala takisto pomáhať Komisii pri vytváraní zastrešujúcej spolupráce a koordinácie medzi Komisiou, členskými štátmi a ďalšími zainteresovanými stranami v oblasti operačných aspektov colnej únie a vykonávania právnych predpisov, programov a politík Únie v oblasti colníctva. Skupina by mala navyše zohľadňovať relevantné aspekty ďalších politík týkajúcich sa cla, ako napríklad politiky boja proti podvodom alebo výberu príjmov, a poskytovať k nim poradenstvo.
            
         
               (9)
            
            
               Skupina by mala pozostávať z colných orgánov členských štátov.
            
         
               (10)
            
            
               Mali by sa stanoviť pravidlá zverejňovania informácií členmi skupiny.
            
         
               (11)
            
            
               Osobné údaje sa musia spracovávať v súlade s nariadením Európskeho parlamentu a Rady (ES) č. 45/2001 (5),
            
         ROZHODLA TAKTO:
   Článok 1
   Predmet úpravy
   Formálne sa zriaďuje expertná skupina Komisie pre colnú politiku (ďalej len „skupina“).
   Článok 2
   Úlohy
   Úlohou skupiny je:
   
               a)
            
            
               poskytovať Komisii strategické poradenstvo v záležitostiach colnej politiky a v otázke, akým spôsobom je možné posilniť fungovanie colnej únie;
            
         
               b)
            
            
               poskytovať Komisii poradenstvo v oblasti účinného a efektívneho fungovania colnej únie vrátane poradenstva v záležitostiach vykonávania operačnej politiky;
            
         
               c)
            
            
               vymieňať si skúsenosti, osvedčené postupy a informácie o vznikajúcich rizikách a výzvach v oblasti fungovania, financovania a zabezpečovania súladu;
            
         
               d)
            
            
               poskytovať Komisii strategické poradenstvo v súvislosti s činnosťami v rámci týchto finančných programov:
               
                           i)
                        
                        
                           Colníctvo 2020, ktorý bol ustanovený nariadením Európskeho parlamentu a Rady (EÚ) č. 1294/2013 (6);
                        
                     
                           ii)
                        
                        
                           Fiscalis 2020, ktorý bol stanovený nariadením Európskeho parlamentu a Rady (EÚ) č. 1286/2013 (7);
                        
                     
         
               e)
            
            
               poskytovať poradenstvo v záležitostiach súvisiacich s výberom príjmov, ktoré patria do rozsahu zodpovednosti colných orgánov;
            
         
               f)
            
            
               poskytovať strategické poradenstvo k týmto záležitostiam:
               
                           i)
                        
                        
                           vznikajúcej alebo plánovanej novej colnej politike a programovým iniciatívam a plánovaným právnym predpisom, ktoré zmenia alebo ovplyvnia súčasnú colnú politiku alebo ktoré budú mať vplyv na prevádzkové postupy;
                        
                     
                           ii)
                        
                        
                           záležitostiam súvisiacim s vykonávaním operačnej politiky, ktoré vychádzajú z nových právnych predpisov;
                        
                     
                           iii)
                        
                        
                           otázkami, ktoré ovplyvnia organizáciu, riadenie ľudských zdrojov vrátane programov odbornej prípravy a vzdelávania, rozpočet alebo spôsobilosť správ alebo orgánov členských štátov;
                        
                     
                           iv)
                        
                        
                           akejkoľvek inej otázke, ktorá má strategickú povahu v záležitostiach/otázkach týkajúcich sa cla, v ktorej sú zapojení členovia a ktorá patrí do inej oblasti politiky Únie ako colná únia;
                        
                     
         
               g)
            
            
               umožniť výmenu skúseností a osvedčených postupov v záležitostiach týkajúcich sa cla.
            
         Článok 3
   Konzultácie
   Komisia môže so skupinou konzultovať akúkoľvek záležitosť týkajúcu sa cla.
   Článok 4
   Členstvo
   1.   Členmi sú colné orgány vymedzené v článku 5 bode 1 nariadenia Európskeho parlamentu a Rady (EÚ) č. 952/2013 (8). Členovia nominujú svojich zástupcov na úrovni generálneho riaditeľa GR TAXUD/riaditeľa odboru alebo na rovnocennej úrovni a zodpovedajú za zabezpečenie, že ich zástupcovia majú požadované odborné znalosti.
   2.   Zástupcovia členov, ktorí podľa názoru GR TAXUD nespĺňajú podmienky stanovené v článku 339 Zmluvy o fungovaní Európskej únie, už nie sú pozývaní na žiadne zasadnutia skupiny a môžu byť nahradení na zvyšok ich funkčného obdobia.
   Článok 5
   Predseda
   Skupine predsedá generálny riaditeľ GR TAXUD alebo v prípade jeho neúčasti iný zástupca Komisie, ktorého vymenuje GR TAXUD.
   Článok 6
   Fungovanie
   1.   Skupina koná na žiadosť GR TAXUD a v súlade s horizontálnymi pravidlami.
   2.   Zasadnutia skupiny sa v zásade uskutočňujú v priestoroch Komisie.
   3.   GR TAXUD zabezpečuje sekretárske služby. Na zasadnutiach skupiny a jej podskupín sa môžu zúčastniť aj úradníci Komisie z iných oddelení zainteresovaných na prerokúvaných otázkach.
   4.   Po dohode s GR TAXUD môže skupina jednoduchou väčšinou hlasov svojich členov rozhodnúť, že jej rokovania budú verejné.
   5.   Zápisnica z rokovania o každom bode programu zasadnutia a stanoviská vydané skupinou musia byť zmysluplné a úplné. Zápisnicu vypracúva sekretariát a zodpovedá za ňu predseda.
   6.   Skupina prijíma svoje stanoviská, odporúčania alebo správy na základe konsenzu. V prípade hlasovania sa o výsledku hlasovania rozhoduje jednoduchou väčšinou hlasov členov. Členovia, ktorí hlasovali proti, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich stanoviska.
   Článok 7
   Podskupiny
   1.   GR TAXUD môže zriadiť podskupiny na preskúmanie špecifických otázok na základe podmienok, ktoré stanoví GR TAXUD. Podskupiny vykonávajú činnosť v súlade s horizontálnymi pravidlami a podliehajú skupine. Podskupiny zaniknú hneď, ako splnia svoj mandát.
   2.   Za členov podskupiny môžu byť vymenovaní iba členovia skupiny.
   Článok 8
   Prizvaní experti
   GR TAXUD môže podľa potreby prizývať expertov, ktorí majú osobitné odborné znalosti v prerokúvanej téme, aby sa zúčastnili na činnosti skupiny alebo podskupín.
   Článok 9
   Pozorovatelia
   1.   Jednotlivcom, organizáciám alebo verejným subjektom môže byť udelený štatút pozorovateľa v súlade s horizontálnymi pravidlami, a to buď priamym pozvaním, alebo na základe výzvy na predkladanie prihlášok.
   2.   Organizácie a verejné subjekty určené ako pozorovatelia vymenujú svojich zástupcov.
   3.   Predseda môže pozorovateľom a ich zástupcom povoliť, aby sa zúčastnili na diskusiách skupiny a poskytovali odborné poznatky. Nemajú však hlasovacie práva a nepodieľajú sa na formulácii odporúčaní ani poradenstva skupiny.
   Článok 10
   Rokovací poriadok
   Na návrh GR TAXUD a po dohode s ním prijme skupina svoj rokovací poriadok jednoduchou väčšinou hlasov svojich členov na základe štandardného rokovacieho poriadku expertných skupín a v súlade s horizontálnymi pravidlami.
   Článok 11
   Služobné tajomstvo a zaobchádzanie s utajovanými skutočnosťami
   Členovia skupiny a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) 2015/443 (9) a 2015/444 (10). Ak tieto povinnosti nedodržia, Komisia môže prijať všetky primerané opatrenia.
   Článok 12
   Transparentnosť
   1.   Skupina a podskupiny sa zaregistrujú v registri expertných skupín.
   2.   Pokiaľ ide o zloženie skupiny, v registri expertných skupín sa zverejnia tieto údaje:
   
               a)
            
            
               názvy colných orgánov;
            
         
               b)
            
            
               mená pozorovateľov.
            
         3.   Všetky relevantné dokumenty vrátane programov, zápisníc a príspevkov účastníkov sa zverejnia buď priamo v registri expertných skupín alebo prostredníctvom odkazu z registra na osobitné webové sídlo, kde sú tieto informácie k dispozícii. Prístup k osobitným webovým sídlam nemožno podmieniť registráciou používateľa či inak obmedziť. Najmä program zasadnutia a iné relevantné podkladové dokumenty sa uverejňujú s dostatočným časovým predstihom pred zasadnutím a potom nasleduje včasné uverejnenie zápisnice. Výnimky z uverejňovania sú možné len v prípadoch, keď sa predpokladá, že by v dôsledku uverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (11).
   Článok 13
   Výdavky na zasadnutia
   1.   Účastníci podieľajúci sa na činnostiach skupiny a podskupín nie sú za poskytované služby odmeňovaní.
   2.   Cestovné náklady a náklady na pobyt, ktoré účastníkom vznikli v súvislosti s činnosťami skupiny a podskupín, uhrádza Komisia. Takáto úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených oddeleniam Komisie v rámci každoročného postupu prideľovania finančných prostriedkov. Úhrada nákladov je obmedzená na jedného účastníka na jeden členský štát.
   
      V Bruseli 7. júna 2018
      
         
            Za Komisiu
         
         Pierre MOSCOVICI
         
            člen Komisie
         
      
   
   
      (1)  COM(2016) 813 final z 21. decembra 2016.
   
      (2)  C(2016) 3301 final z 30. mája 2016.
   
      (3)  Ú. v. EÚ C 171, 6.6.2014, s. 1.
   
      (4)  KOM(2008) 169 v konečnom znení z 1. apríla 2008.
   
      (5)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
   
      (6)  Nariadenie Európskeho parlamentu a Rady (EÚ) č. 1294/2013 z 11. decembra 2013, ktorým sa ustanovuje akčný program pre colníctvo v Európskej únii na obdobie rokov 2014 – 2020 (Colníctvo 2020) a ktorým sa zrušuje rozhodnutie č. 624/2007/ES (Ú. v. EÚ L 347, 20.12.2013, s. 209).
   
      (7)  Nariadenie Európskeho parlamentu a Rady (EÚ) č. 1286/2013 z 11. decembra 2013, ktorým sa stanovuje akčný program na zlepšenie fungovania daňových systémov v Európskej únii na obdobie rokov 2014 – 2020 (Fiscalis 2020) a ktorým sa zrušuje rozhodnutie č. 1482/2007/ES (Ú. v. EÚ L 347, 20.12.2013, s. 25).
   
      (8)  Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).
   
      (9)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
   
      (10)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
   
      (11)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).